จุดจบสายแข็ง! รวบ “บรรยิน” พร้อม “ป้อนข้าว”คาหนังคาเขา
จุดจบสายแข็ง! รวบ “บรรยิน” พร้อม “ป้อนข้าว” คาหนังคาเขา ที่ อ.ปากช่อง จ.นครราชสีมา หลังศาลอนุมัติหมายจับในข้อหาร่วมกันฆ่าผู้อื่นโดยเจตนา 
28 มิ.ย. 2559

ผู้สื่อข่าวรายงานว่า วันนี้ (28 มิ.ย.) เมื่อเวลา 10.30 น. พล.ต.ท.ฐิติราช หนองหารพิทักษ์ ผบช.ก. ได้มอบหมายสั่งการให้ พ.ต.อ.จิรภพ ภูริเดช ผกก.1บก.ป. นำกำลังตำรวจพร้อมหมายจับศาลจังหวัดพระโขนง จ 401/59 ลงวันที่ 27 มิ.ย. จับกุม พ.ต.ท.บรรยิน ตั้งภากรณ์ อดีตรมช.พาณิชย์ โดยจับกุมได้ที่รีสอร์ทแห่งหนึ่งที่เขาใหญ่ (ทาวน์ สแคว สวีท) อ.ปากช่อง จ.นครราชสีมา ขณะอยู่กับน.ส.อุรชา วชิรกุลฑล หรือ ป้อนข้าว สาวโบรกเกอร์คนสนิท ทั้งนี้อยู่ระหว่างการนำตัวมาสอบปากคำเพิ่มเติม และจะมีการแถลงข่าวในเวลา 13.00 น. วันนี้ที่กองปราบปราม
สำหรับการจับกุมครั้งนี้สืบเนื่องจากชุดคลี่คลายคดีการเสียชีวิตของนายชูวงษ์ ได้รวบรวมพยานหลักฐานขออำนาจศาลออกหมายจับ กระทั่งศาลพิเคราะห์แล้วเห็นว่าควรพิจารณาออกหมายจับพ.ต.ท.บรรยิน ในข้อหาร่วมกันฆ่าผู้อื่นโดยเจตนา และไตร่ตรองไว้ก่อน เพื่อจะเอาหรือเอาไว้ซึ่งผลประโยชน์ อันเกิดแต่การที่ตนได้กระทำความผิดอื่นเพื่อปกปิดความผิดอื่นของตน หรือเพื่อหลีกเลี่ยงให้พ้นอาญาความผิดอื่นที่ตนได้กระทำไว้
อนึ่ง ก่อนหน้านี้ ศาลอาญาอนุมัติหมายจับ พ.ต.ท.บรรยิน ตั้งภากรณ์ อดีต รมช.พาณิชย์ ตามการร้องขอของพนักงานสอบสวน กองบังคับการกองปราบปราม ในข้อหาร่วมกันลักทรัพย์และร่วมกันปลอมและใช้เอกสารสิทธิปลอม โดยประการที่น่าจะก่อให้เกิดความเสียหายแก่ผู้อื่นหรือประชาชน, หรือรับของโจร
พร้อมด้วยน.ส.กัณฑนา ศิวาธนพล พริตตี้สาวที่ได้รับการโอนหุ้นมูลค่ากว่า 228 ล้านบาท จากนายชูวงษ์ แช่ตั๊ง นักธุรกิจอสังหาริมทรัพย์ที่เสียชีวิตอย่างมีเงื่อนงำ และ น.ส.อุรชา หรือป้อนข้าว วชิรกุลฑล โบรกเกอร์สาว ที่ถูกตั้งข้อหาร่วมกันลักทรัพย์และปลอมเอกสาร รวมถึง น.ส.ศรีธรา พรหมา มารดาของนางสาวอุรชา ที่ถูกตั้งข้อหาร่วมกันลักทรัพย์และรับของโจร
 สำหรับการเสียชีวิตของ นายชูวงษ์ เกิดขึ้นเมื่อวันที่ 26 มิถุนายน 2558 ขณะที่นั่งรถไปกับ พ.ต.ท. บรรยิน ซึ่งเป็นคนขับ และรถยนต์ประสบอุบัติเหตุบริเวณถนนเฉลิมพระเกียรติ ร.9 รถปีนฟุตปาธ ไปชนรั้ว ก่อนพุ่งใส่ต้นไม้อย่างแรง ทำให้ พ.ต.ท. บรรยิน หมดสติไปชั่วครู่ และนายชูวงษ์ เสียชีวิตที่โรงพยาบาลสิรินธรโดยภายหลังการชันสูตรหาสาเหตุการเสียชีวิตนายชูวงษ์ พบว่า ครอบครัวนายชูวงษ์ค่อนข้างมั่นใจว่าการเสียชีวิตของนายชูวงษ์ไม่ใช่อุบัติเหตุ